**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.12.2019, ora 08.00 – 13.12.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.12.2019, ora 07.00**

**RÂURI**

**Debitele au fost în general staționare.**

Creșteri ușoare de debite s-au produs pe unele râuri mici din Banat și Oltenia datorită efectului combinat al precipitațiilor lichide cazute în interval, cedării apei din stratul de zăpadă și propagării.

Formaţiunile de gheaţă (gheaţă la maluri, năboi, izolat pod de gheață) prezente pe râurile din Transilvania, nordul Munteniei și Moldova au fost în diminuare, restrângere şi eliminare.

Debitele se situează în general la valori cuprinse între 30-100% din mediile multianuale lunare, mai mici (sub 30% din normalele lunare) pe: Iza, Mara, Tur, Crasna, Crişul Alb, Crişul Negru, Barcău, Bega Veche, Timiş, Moraviţa, Caraş, Rm. Sărat, Bârlad, Jijia, unii afluenţi ai Someșului (Sălăuţa, Şieu, Bistriţa, Ilişua, Lonea, Fizeş, Lăpuş, Cavnic), Mureșului (Luţ, Comlod, Feernic, Vișa, Secaș, Ampoi, Râul Mare, Râul Galben), Jiului (Coşuştea, Amaradia), Oltului (Ghimbăşel, Turcu, Hârtibaciu, Cerna) şi Argeşului (R. Doamnei).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare.**

Sunt posibile creşteri ușoare de niveluri şi debite pe unele râuri din sudul şi estul ţării, datorită precipitaţiilor lichide în curs, celor prognozate, cedării apei din stratul de zăpadă, evoluţiei formaţiunilor de gheaţă şi propagării.

Formaţiunile de gheaţă (gheaţă la maluri, năboi, izolat pod de gheață) existente vor fi în restrângere, diminuare şi eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 12.12.2019 – 13.12.2019 a fost în scădere, având valoarea de 4200 m3/s**, sub media multianuală a lunii decembrie (5200 m3/s).

În aval de Porţile de Fier, debitele au fost în scădere.

**Debitul la intrarea în ţară (secţiunea Baziaş) va fi în scădere (4100 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 12.12.2019, ora 09.00 –13.12.2019, ora 06.00**

**ÎN ŢARĂ**

Vremea s-a menținut închisă și temporar a plouat, local în jumătatea de sud a țării și pe arii restrânse în restul teritoriului. Ploile au fost mai frecvente și mai intense pe parcursul nopții în Oltenia precum și în zona montană și submontană aferentă acestei regiuni, unde cantitățile de apă totalizate până la ora transmiterii acestui raport au depășit pe spații mici 10...15 l/mp și izolat 25 l/mp (înregistrându-se până la 27 l/mp la stația meteorologică Drăgășani - în județul Vâlcea). La munte, la altitudini mai mari de 1500 m, în special în zona Carpaților Meridionali a nins și s-a depus strat nou de zăpadă. Vântul a suflat tare în zona montană înaltă, cu rafale de peste 80 km/h, viscolind ninsoarea și spulberând zăpada, iar în restul teritoriului a suflat slab și moderat cu intensificări temporare îndeosebi în prima parte a intervalului în sudul Banatului și pe arii restrânse în sud și în centru. Temperaturile maxime au fost cuprinse între 2 grade la Joseni, Miercurea Ciuc și Toplița și 11 grade la Satu-Mare, Baia-Mare, Mangalia, Constanța și Constanța-dig, iar la ora 06.00 se înregistrau -3 grade la Miercurea Ciuc și 9 grade la Sfântu Gheorghe-deltă. La ora 20.00 stratul de zăpadă, prezent în platformele stațiilor meteorologice din zona montană, măsura până la 44 cm la Bâlea Lac- în Masivul Făgăraș. Dimineața și noaptea în zonele joase de relief îndeosebi din vest, centru și nord-est, local a fost ceață.

***Observaţie:*** *de ieri de la ora 06.00 au fost în vigoare 19 atenționări cod galben pentru fenomene meteorologice imediate emise după cum urmează: 7 mesaje emise de SRPV Timișoara, 6 mesaje emise de SRPV Sibiu, 5 mesaje emise de SRPV Bacău și 1 mesaj emis de SRPV Cluj.*

**LA BUCUREŞTI**

Vremea s-a menținut închisă și trecător a plouat slab, iar vântul a suflat moderat. Temperatura maximă, ușor mai ridicată decât cea climatologic specifică datei, a fost de 5 grade la stațiile meteorologice Afumați și Băneasa și de 6 grade la Filaret, iar la ora 06.00 se înregistrau 3 grade la Afumați și Băneasa și 4 grade la Filaret.

**3. Prognoza meteorologică în intervalul 13.12.2019, ora 09.00 –14.12.2019, ora 09.00**

**ÎN ŢARĂ**

Valorile de temperatură se vor situa cu mult peste cele normale în a doua decadă a lunii decembrie, astfel că maximele se vor încadra între 2 și 13 grade, iar minimele între -2 și 9 grade. Cerul va fi parțial noros în vest, nord-vest și centru, dar și în extremitatea de sud-est, în timp ce în restul teritoriului înnorările vor fi persistente. Local și temporar va ploua în Oltenia, în Muntenia și în jumătatea sudică a Moldovei și doar pe spații restrânse în celelalte regiuni. La munte, în special în zona înaltă a Carpații Meridionali va ninge, iar vântul va continua să sufle tare, viscolind ninsoarea și spulberând zăpada. Intensificări temporare ale vântului vor fi și în restul masivelor, iar local și în zonele mai joase de relief. Pe arii restrânse dimineața va fi ceață.

**LA BUCUREŞTI**

Valorile de temperatură vor fi mai ridicate decât cele normale în a doua decadă a lunii decembrie, cu o maximă de 7...8 grade. Cerul va fi mai mult noros și trecător va ploua slab, mai ales în primele ore ale zilei și din nou noaptea. Vântul va sufla slab și moderat. Vor fi condiții de ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, în ziua de 12.12.2019, la ora 10:00, unei poluări accidentale a apei râului Arieş, în urma evacuării de ape neepurate de la Staţia de epurare Câmpia Turzii, judeţul Cluj, aparţinând operatorului SC Compania de Apă Arieş SA Turda, din cauza lucrărilor de reabilitare la canalul colector. Evacuarea a încetat la ora 15:00. S-au prelevat probe de apă.

Se va reveni cu informaţii suplimentare.

**2.3. Pe Marea Neagră**

***Administrația Națională Apele Române*** revine cu informaţii despre nava, încărcată cu 14.600 capete ovine, eșuată în data de 24.11.2019 în acvatoriul Portului Midia, judeţul Constanţa.

Comparând rezultatele obținute cu valorile caracteristice Mării Negre, respectiv cu limitele naționale, se constată că probele de apă prelevate, în data de 09.12.2019 și 11.12.2019, din Marea Neagră (intrare Port Midia - zona Far izobata de 5 m și acvatoriul Portului Midia - 50 m tribord navă Queen Hind, respectiv 50 m babord navă Queen Hind) au valori caracteristice apelor costiere. Datorită procesului de diluție, la data prelevării probelor, nu se constată o modificare a parametrilor analizați la distanța de aproximativ 50 m de navă, valorile fiind comparabile cu cele prelevate în data de 05.12.2019.

Inspectorii din cadrul S.G.A. Constanța – A.B.A. D.L. monitorizează vizual linia țărmului, pe sectorul Corbu – Năvodari II, în vederea identificării de cadavre animaliere. Până la data de 12.12.2019 nu au fost identificate cadavre de oi.

Administrația Bazinală de Apă Dobrogea-Litoral va monitoriza în continuare calitatea apei din acvatoriul Portului Midia și va reveni cu informații despre evoluția fenomenului.

1. ***CALITATEA MEDIULUI***
2. **În domeniul aerului**

***Garda Naţională de Mediu - Comisariatul Judeţean Cluj*** informează despre producerea, în data de 12.12.2019, unui incendiu la o hală în construcţie, din municipiul Câmpia Turzii, judeţul Cluj. A fost afectată o suprafaţă de aproximativ 4000 mp. Incendiul a fost stins de către I.S.U. Cluj, în jurul orei 11:00.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 11.12.2019-12.12.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE